b'\n_START_ARTICLE_\nMarja Liisa Toivanen\n_START_PARAGRAPH_\nMarja Liisa Toivanen (s. 4. huhtikuuta 1940) on opetusneuvos ja j\xc3\xa4rjest\xc3\xb6aktiivi. H\xc3\xa4n on perustanut maahanmuuttajille suunnatun Luetaan yhdess\xc3\xa4 -verkoston.\n_START_SECTION_\nUra\n_START_PARAGRAPH_\nToivanen kirjoitti ylioppilaaksi vuonna 1959 ja valmistui filosofian maisteriksi vuonna 1966 Helsingin yliopistosta. Ty\xc3\xb6urallaan Toivanen ty\xc3\xb6skenteli muun muassa kieltenopettajana ja rehtorina. Opetushallituksessa h\xc3\xa4n ty\xc3\xb6skenteli opetusneuvoksena vuosina 1990\xe2\x80\x931994. H\xc3\xa4n j\xc3\xa4i el\xc3\xa4kkeelle kev\xc3\xa4\xc3\xa4ll\xc3\xa4 2000. Sen j\xc3\xa4lkeen h\xc3\xa4n toimi Sri Lankassa opetusalan konsulttina vuosina 2001\xe2\x80\x932003.\n_START_SECTION_\nJ\xc3\xa4rjest\xc3\xb6toiminta\n_START_PARAGRAPH_\nToivanen on ollut aktiivinen j\xc3\xa4sen monessa suomalaisessa naisj\xc3\xa4rjest\xc3\xb6ss\xc3\xa4. H\xc3\xa4n toimi Suomen Akateemisten Naisten Liiton kansainv\xc3\xa4listen asioiden koordinaattorina vuosina 2010\xe2\x80\x932015 ja Vantaan Akateemiset Naiset ry:n puheenjohtajana vuosina 2015\xe2\x80\x932016._NEWLINE_Vuonna 2004 Toivanen perusti Luetaan yhdess\xc3\xa4 -opetusryhm\xc3\xa4n Vantaalle. Toivanen oli Sri Lankassa kokenut itse, milt\xc3\xa4 tuntuu kun ei ymm\xc3\xa4rr\xc3\xa4 yht\xc3\xa4\xc3\xa4n mit\xc3\xa4\xc3\xa4n, ei kielest\xc3\xa4 eik\xc3\xa4 ymp\xc3\xa4rill\xc3\xa4 olevista teksteist\xc3\xa4. Palattuaan Suomeen Toivanen alkoi etsi\xc3\xa4 suomen kielen opetusta kaipaavia maahanmuuttajanaisia soittelemalla vantaalaisten ovikelloja.\xc2\xa0Toivanen sai innostettua mukaan my\xc3\xb6s muita vapaaehtoisia suomen kielen opettajiksi, ja valtakunnalliseksi Luetaan yhdess\xc3\xa4 -toiminta laajeni vuonna 2007. Vuonna 2011 verkosto siirtyi Suomen Akateemisten Naisten Liiton alle. Vuonna 2018 Luetaan yhdess\xc3\xa4 -opetusryhmi\xc3\xa4 on jo yli sata. Vapaaehtoisia opettajia on yli 600 ja opiskelijoita noin 3\xc2\xa0000. Suurin osa verkoston ryhmist\xc3\xa4 on tarkoitettu nimenomaan naisille. Esimerkiksi virallisten kielikurssien ulkopuolelle j\xc3\xa4\xc3\xa4v\xc3\xa4t \xc3\xa4idit voivat tulla lukuryhm\xc3\xa4\xc3\xa4n vauvojensa kanssa. Verkoston tavoitteena on tukea ja t\xc3\xa4ydent\xc3\xa4\xc3\xa4 kotouttamisohjelmaan kuuluvaa kieliopetusta._NEWLINE_Vuonna 2018 Vantaan Akateemiset Naiset aloittivat Tehd\xc3\xa4\xc3\xa4n yhdess\xc3\xa4 -hankkeen, jota Toivanen oli my\xc3\xb6s perustamassa. Hankkeen tarkoituksena on lis\xc3\xa4t\xc3\xa4 maahanmuuttajien ja suomalaisten kontakteja sek\xc3\xa4 edist\xc3\xa4\xc3\xa4 maahanmuuttajanaisten suomen kielen taitoa ja ty\xc3\xb6llistymist\xc3\xa4. Hanketta on rahoittanut P\xc3\xa4ivikki ja Sakari Sohlbergin s\xc3\xa4\xc3\xa4ti\xc3\xb6. My\xc3\xb6s Suomen Akateemisten Naisten Liitto on my\xc3\xb6nt\xc3\xa4nyt hankkeelle avustuksen.'